**Nelu**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dintr-un rest de prăjituri,

Nelu face fărâmituri.

Mama-l vede şi-l întreabă:

– Iar nu eşti copil de treabă,

Nelule, şi-mi faci gunoi?

Cum fu vorba între noi?

– Vorba noastră? hai să-ţi spun

Ca să vezi cum o ţin minte:

Să mă fac tot mai cuminte

Şi mai harnic şi mai bun!

– Şi de ce îmi faci gunoi?

– Pentru vorba dintre noi:

Eu acum fac fărâmituri

Pentru puii rândunicii,

Ca să aibă şi ei, micii,

Azi, la masă, prăjituri!